Diari Oficial de la Generalitat Valenciana


Sumari del DOGV 8445, del 17-12-2018 (2018/11582)

RESOLUCIÓ de 4 de desembre de 2018, del director general de Relacions amb les Corts, per la qual es publica el Conveni marc entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i l'Ajuntament d'Alacant per a la constitució d'un laboratori social especialitzat en serveis socials, a la ciutat d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8445

Data del DOGV
:   17-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11463


Data del document
:   04-12-2018

Organisme emissor
:   Presidència de la Generalitat

Tipus de document
:   Resolució

RESOLUCIÓ de 4 de desembre de 2018, del director general de Relacions amb les Corts, per la qual es publica el Conveni marc entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i l'Ajuntament d'Alacant per a la constitució d'un laboratori social especialitzat en serveis socials, a la ciutat d'Alacant.  
 [2018/11849]  
  
La Vicepresidència i Conselleria d'Igualtat i Polítiques Inclusives, la Universitat d'Alacant i l'Ajuntament d'Alacant han subscrit, prèvia tramitació reglamentària, el dia 1 d'octubre de 2018, un Conveni marc per a la constitució d'un laboratori social especialitzat en serveis socials, a la ciutat d'Alacant, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 4 de desembre de 2018 i número 1115/2018, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 4 de desembre de 2018.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Vicepresidència i Conselleria d'Igualtat i Polítiques Inclusives, la Universitat d'Alacant i l'Ajuntament d'Alacant, per a la constitució d'un laboratori social especialitzat en serveis socials, a la ciutat d'Alacant  
  
  
Alacant, 1 d'octubre de 2018  
  
Reunits  
D'una part, Mónica Oltra Jarque, vicepresidenta del Consell i consellera d'Igualtat i Polítiques Inclusives, nomenada per Decret 8/2015, de 29 de juny, del president de la Generalitat, pel qual es nomena vicepresidenta, consellera, secretària i portaveu del Consell (DOGV 7560, 30.06.2015), i es troba autoritzada per a la signatura d'aquest conveni per Acord del Consell de data 14 de setembre de 2018.  
  
D'una altra part, Luis Barcala Sierra, en la seua condició d'alcalde president de l'Ajuntament d'Alacant, amb domicili social a Alacant, plaça de l'Ajuntament, 1 (CP 03616), i amb CIF O-5582380-I, que actua en nom i representació d'aquest, legitimat per a aquest acte en virtut de l'Acord de la Junta de Govern Local, de data 10 de juliol de 2018.  
I d'una altra part, Manuel Palomar Sanz, rector de la Universitat d'Alacant, amb CIF K3773824-E, en representació d'aquesta, en exercici de les competències que a aquest efecte li reconeixen la Llei orgànica 6/2001, de 21 de desembre, d'universitats, els estatuts d'aquesta universitat, aprovats per Decret 25/2012, de 3 de febrer, del Consell de la Generalitat, i el Decret 57/2016, de 13 de maig, del Consell, relatiu al seu nomenament.  
Les parts intervenen en la representació i amb les facultats que els seus respectius càrrecs els confereixen, i es reconeixen amb la capacitat i legitimació suficients en dret per a atorgar el present conveni, i a aquest efecte,  
  
Exposen  
  
I. Que la Constitució Espanyola, en l'article 9.2, disposa que «correspon als poders públics promoure les condicions perquè la llibertat i la igualtat de l'individu i dels grups en què s'integra siguen reals i efectives; remoure els obstacles que impedisquen o dificulten la seua plenitud i facilitar la participació de tots els ciutadans en la vida política, econòmica, cultural i social».  
II. D'acord amb això, l'article 10 de l'Estatut d'Autonomia de la Comunitat Valenciana estableix que «la Generalitat defensarà i promourà els drets socials dels valencians, que representen un àmbit inseparable respecte dels valors i drets universals de les persones i que constitueixen un dels fonaments cívics del progrés econòmic, cultural i tecnològic de la Comunitat Valenciana».  
III. Que, igualment, l'Estatut d'Autonomia de la Comunitat Valenciana, en l'article 49, apartats 24 i 27, estableix la competència exclusiva de la nostra Comunitat en matèria de serveis socials, joventut i promoció de la dona, així com en matèria de les institucions públiques de protecció i ajuda de menors, joves, emigrants, tercera edat, persones amb discapacitat i altres grups o sectors necessitats de protecció especial.  
  
IV. A la Vicepresidència i Conselleria d'Igualtat i Polítiques Inclusives li corresponen, en virtut del Decret 103/2015, de 7 de juliol, del Consell, les competències de l'Administració de la Generalitat, en matèria de polítiques de prestació social, serveis socials, dependència, persones amb discapacitat, família, majors, menors, adopcions, joventut, dona, igualtat, immigració i voluntariat social.  
V. En l'àmbit de la Generalitat, el Decret 14/2018, de 23 de febrer, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, atorga a aquest òrgan «la direcció i execució de la política del Consell en matèria de polítiques de prestació social, serveis socials, dependència, persones amb discapacitat, família, majors, menors, adopcions, joventut, dona, igualtat, immigració i voluntariat social».  
  
VI. En desenvolupament de les previsions estatutàries, la Llei 5/1997, de 25 de juny, per la qual es regula el Sistema de Serveis Socials en l'àmbit de la Comunitat Valenciana, estableix, en l'article 4, que les actuacions en l'àmbit dels serveis socials tendiran a establir una política social per a superar les condicions que donen lloc a la pobresa i a la desigualtat social, a fi d'evitar i corregir els mecanismes que originen la marginació i promoure majors cotes de benestar social. Així mateix, en el seu article 5.i, estableix com a competència de la Generalitat, investigar, documentar i formar en la problemàtica que presenten els diferents sectors de serveis socials, promovent en aquest context la col·laboració amb la Universitat i altres fòrums formatius, educatius, culturals, sindicals i empresarials.  
VII. Així mateix, l'article 7 de la Llei de bases de règim local disposa que «les competències pròpies de les entitats locals s'exerceixen en règim d'autonomia i sota la pròpia responsabilitat, atenent sempre la deguda coordinació en la seua programació i execució amb les altres administracions públiques».  
VIII. L'article 25 de la mateixa llei disposa que «el municipi, per a la gestió dels seus interessos i en l'àmbit de les seues competències, pot promoure qualsevol classe d'activitats i prestar tots els serveis públics que contribuïsquen a satisfer les necessitats i aspiracions de la comunitat veïnal».  
IX. Que l'article 1 de la Llei orgànica 6/2001, de 21 de desembre, d'universitats, disposa que «la Universitat realitza el servei públic de l'educació superior per mitjà de la investigació, la docència i l'estudi; són funcions de la Universitat al servei de la societat: a) La creació, desenvolupament, transmissió i crítica de la ciència, de la tècnica i de la cultura; b) La preparació per a l'exercici d'activitats professionals que exigisquen l'aplicació de coneixements i mètodes científics i per a la creació artística; c) La difusió, la valoració i la transferència del coneixement al servei de la cultura, de la qualitat de la vida, i del desenvolupament econòmic; i d) La difusió del coneixement i la cultura a través de l'extensió universitària i la formació al llarg de tota la vida».  
  
X. Que la Universitat d'Alacant és una entitat de dret públic dotada de personalitat jurídica i patrimoni propi, que gaudeix d'autonomia, d'acord amb el que estableixen la Constitució i les lleis, per a l'exercici del servei públic d'educació superior, per mitjà de l'estudi, la investigació, la docència, la transferència de coneixement a la societat i l'extensió universitària. I, per això, assumeix com a objectiu contribuir a la millora de la qualitat de vida i a la defensa del medi ambient i el desenvolupament d'un model econòmic sostenible i solidari.  
  
XI. Dins del seu caràcter multisectorial i pluridisciplinar, la Universitat d'Alacant dedica especial atenció a l'estudi i desenvolupament de la cultura, de la ciència i de la tècnica de la Comunitat Valenciana, en la realitat històrica, social i econòmica en la qual es troba inserida la Universitat.  
XII. Que l'Estratègia Europa 2020, mitjançant la seua iniciativa setena anomenada Plataforma Europea contra la Pobresa i l'Exclusió Social, preveu garantir la cohesió econòmica, social i territorial, amb la finalitat d'augmentar la consciència i reconéixer els drets fonamentals de les persones que pateixen pobresa i exclusió social, a fi de permetre'ls viure amb dignitat i participar activament en la societat. Per a això, un dels àmbits d'actuació d'aquesta iniciativa és la promoció de la innovació social basada en fets o evidències, especialment en forma d?«experimentació social», a través de les revisions inter partes, l'aprenentatge mutu, la comunicació i la transferència de les millors pràctiques, ajudant a millorar el disseny i l'orientació de les polítiques socials.  
  
XIII. Que els serveis socials, com a sistema de proximitat i d'atenció fonamental per a les persones, necessita de la generació d'investigació científica que ajude a determinar les millors polítiques a desenvolupar; és fonamental el paper de les universitats públiques com a generadores de coneixement mitjançant el desenvolupament d'investigacions aplicades.  
XIV. La Universitat d'Alacant, com a servei públic d'educació superior mitjançant la investigació, la docència i l'estudi, té, entre les seues finalitats: fomentar el coneixement i el desenvolupament científic, tècnic i artístic mitjançant la investigació; promoure la transferència i aplicació del coneixement al desenvolupament social; dedicar especial atenció a l'estudi i desenvolupament de la cultura, de la ciència i de la tècnica de la Comunitat Valenciana, en la realitat històrica, social i econòmica en la qual es troba inserida la Universitat d'Alacant; promoure el desenvolupament dels pobles; i contribuir a la millora de la qualitat de vida de les persones. La investigació constitueix una funció essencial de la Universitat, que deriva del seu paper fonamental en la generació de coneixement i de la seua capacitat d'estimular i generar pensament crític, clau de tot procés científic. És base essencial de la docència i una eina primordial per al desenvolupament social a través de la transferència dels seus resultats a la societat.  
XV. En la redacció d'aquest conveni s'ha observat el que s'estableix en el Decret 176/2014, de 10 d'octubre, del Consell, que regula els convenis que subscriga la Generalitat i el seu registre.  
XVI. D'acord amb l'article 6.3 del Decret 176/2014, de 10 d'octubre, del Consell, la subscripció dels convenis correspon als titulars dels departaments del Consell, ateses les matèries objecte de conveni sobre les quals exerceixen les seues competències.  
XVII. Existeix autorització expressa per a subscriure aquest conveni per Acord del Consell de data 14 de setembre de 2018, tal com estableix l'article 12.6.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
Basant-se en aquestes previsions normatives, les parts signatàries,  
  
Manifesten  
- Que totes les parts tenen, com a objectiu i interés comú, el benestar de la ciutadania i l'obtenció dels màxims nivells possibles de qualitat de vida, per a això cal determinar les millors polítiques socials a desenvolupar per a la consecució d'aquest objectiu.  
- Que consideren fonamental el paper de les universitats públiques, com a generadores de coneixement per mitjà del desenvolupament d'investigacions aplicades, estudis exhaustius, rigorosos i actualitzats de les necessitats socials i la seua evolució temporal, sobretot, en l'àmbit dels serveis i les polítiques socials.  
- Que es considera necessari ordenar els processos d'intervenció dels serveis socials, a partir de criteris objectius i científics, amb la participació de les persones usuàries, així com conéixer el resultat i l'impacte de les actuacions ?prestacions, programes i serveis- dels serveis socials, els seus beneficis, riscos i costos, i també adaptar els models organitzatius a aquests canvis i desenvolupar instruments i estratègies socialment innovadores i processos de qualitat, incloent-hi indicadors socials i sistemes de mesurament i avaluació.  
Per tot el que anteriorment s'ha exposat, les parts formalitzen aquest conveni marc de col·laboració (d'ara endavant, conveni marc), amb les següents  
  
Estipulacions  
  
Primera. Objecte del conveni  
És objecte d'aquest conveni marc la regulació de la col·laboració entre el Consell de la Generalitat, a través de la Vicepresidència i Conselleria d'Igualtat i Polítiques Inclusives, l'Ajuntament d'Alacant i la Universitat d'Alacant, a través dels seus departaments, per a la millora contínua dels serveis socials municipals, mitjançant la constitució d'un espai d'investigació aplicada, formació i innovació en matèria de serveis socials en l'àmbit territorial de la ciutat d'Alacant.  
  
  
Segona. Objectius del conveni  
Per a la consecució de l'anterior finalitat, els objectius d'aquest conveni són els següents:  
a) Implementar una experiència pionera en el terreny de la col·laboració i la cooperació entre els nivells autonòmic i local de les administracions públiques valencianes amb competències en matèria de serveis socials i la Universitat, per a aconseguir la màxima sinergia en la millora del serveis socials municipals.  
b) Constituir-se, amb la resta de laboratoris del territori, com a referent de la Comunitat Valenciana en matèries de:  
a. Innovació social.  
b. Experimentació social.  
c. Formació en serveis socials.  
d. Estudi i investigació sobre igualtat i inclusió social, específicament en: promoció de l'autonomia personal, protecció, inclusió social, intervenció, acolliment, convivència i atenció en l'emergència social.  
  
e. Avaluació de polítiques i recursos en serveis socials.  
c) Maximitzar la rendibilitat social de les accions i intervencions desenvolupades des de la Vicepresidència i Conselleria d'Igualtat i Polítiques Inclusives i l'Àrea de Serveis Socials de l'Ajuntament d'Alacant.  
  
d) Dissenyar, elaborar, desenvolupar i provar nous indicadors de mesura de les necessitats socials i de l'exclusió social en els territoris i realitzar l'explotació de fonts i bases de dades específiques que permeten explorar sistemes d'informació útils per a la planificació i avaluació dels serveis socials municipals, especialment en les zones o territoris vulnerables.  
e) Establir criteris objectius i científics que ordenen els processos de diagnòstic i d'intervenció social, amb la participació de les persones usuàries, i faciliten l'avaluació de les intervencions realitzades en matèria de serveis socials, a fi de maximitzar la seua rendibilitat i poder així dirigir els recursos existents cap a les necessitats més urgents i prioritàries en cada moment.  
f) Explorar models organitzatius que permeten dur a terme aquests nous processos de diagnòstic i d'intervenció social.  
g) Generar un banc de bones pràctiques en matèria de serveis socials, perquè servisquen de difusió i estímul a la generació d'idees i iniciatives noves en matèria d'intervenció social comunitària.  
h) Incrementar l'impacte de les estratègies, actuacions i inversions en matèria de serveis socials, per mitjà de l'aplicació de les conclusions i resultats de les investigacions i avaluacions de programes socials que es puguen dur a terme.  
i) Establir mecanismes de coordinació amb xarxes d'estudi i investigació relacionades amb els serveis socials, tant nacionals com internacionals, per a la posada en comú d'experiències en seminaris, fòrums i intercanvis.  
j) Difondre els resultats de les anàlisis realitzades.  
k) Organitzar cursos específics, jornades, tallers, trobades, congressos, activitats d'estudi i investigació, publicacions, així com qualsevol altra actuació que estiga relacionada amb aquest conveni, a fi de servir de punt de trobada entre experiències vàries, i també per a la difusió de productes i resultats, sensibilització i generació d'iniciatives.  
  
  
Tercera. Finançament  
L'aplicació i execució d'aquest conveni, incloent a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Quarta. Execució del conveni marc  
Aquest conveni marc manifesta la voluntat de les parts per a impulsar i realitzar futures actuacions concretes derivades de les contingudes en aquest conveni marc, que es formalitzaran necessàriament per mitjà de convenis específics de col·laboració (d'ara endavant, convenis específics) subscrits entre qualsevol de les parts sotasignades, en què s'indicarà, entre altres continguts, els aspectes següents:  
  
- Definició de l'objecte que es persegueix.  
- Les obligacions i drets de cada part, d'acord amb les competències de cadascuna d'aquestes.  
- Descripció del pla de treball, que inclourà les diferents fases d'aquest i la cronologia del seu desenvolupament.  
- Si correspon, pressupost total i mitjans materials i humans que requerisca el programa o projecte, en què s'especifiquen les aportacions de cada administració.  
- Normes per a la coordinació, execució i seguiment del projecte.  
  
- Noms de les persones que es responsabilitzaran del seguiment del conveni específic.  
- Aspectes relacionats amb la confidencialitat de la informació i dels resultats.  
- Regulació de la propietat intel·lectual i industrial que del conveni específic puga derivar-se.  
En relació amb el personal de les institucions que participen en aquestes actuacions, en cap cas es derivarà cap vincle jurídic ni relació laboral ni estatutària amb l'altra part, ni més compromisos que els estipulats en aquest conveni marc.  
Els convenis específics subscrits arran d'aquest conveni marc observaran el que s'estableix en el Decret 176/2014, de 10 d'octubre, del Consell, el qual regula els convenis que subscriga la Generalitat i el seu registre.  
  
Cinquena. Difusió de la col·laboració  
Les entitats signatàries es comprometen a destacar la seua mútua col·laboració en tots els mitjans que utilitzen, respectant en tot cas les directrius d'imatge externa indicades per totes les parts, i també els logotips, marques i la resta d'elements distintius de cada part. Qualsevol forma de col·laboració conjunta realitzada en l'àmbit d'aquest conveni marc haurà de reconéixer i fer constar la participació de les parts. Addicionalment, es comprometen a donar la màxima difusió possible de les activitats a través dels seus canals habituals i, especialment, a través d'internet o altres suports electrònics i la utilització d'enllaços en les pàgines de les entitats signatàries.  
  
Sisena. Difusió dels resultats  
Amb l'objectiu d'aconseguir la màxima disseminació dels resultats dels projectes d'investigació, les actuacions que es realitzen com a conseqüència dels convenis específics particulars derivats d'aquest conveni marc podran ser divulgades indistintament per qualsevol de les tres institucions signatàries d'aquest conveni marc a les quals estiguen adscrits els equips professionals que els implementen, d'acord amb les estipulacions dels convenis específics corresponents.  
  
En qualsevol cas, s'ha de respectar el que s'estableix en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i pel qual es deroga la Directiva 95/46/CE (Reglament general de protecció de dades), així com en la Llei orgànica 15/1999, de 13 de desembre, de protecció de dades de caràcter personal, i les seues disposicions de desenvolupament, o norma que la substituïsca.  
  
Setena. Comissió mixta de seguiment i control del conveni  
El seguiment i control de la implementació d'aquest conveni seran duts a terme per una comissió mixta integrada per:  
- El delegat o delegada del Consell per al Model Social Valencià o persona en qui delegue.  
- L'alcalde o alcaldessa d'Alacant o persona en qui delegue.  
- El rector o rectora de la Universitat d'Alacant o persona en qui delegue.  
La comissió estarà presidida, de manera rotativa i per períodes de 19 mesos, per cadascuna de les institucions sotasignades, començant per la Delegació del Consell per al Model Social Valencià. Així mateix, en la designació dels representants de la Generalitat es procurarà la presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
  
La secretaria de la comissió correspondrà, de manera rotativa i per períodes de 19 mesos, cadascuna de les institucions sotasignades, començant per la Universitat d'Alacant.  
Totes les institucions signatàries hauran de tindre còpia de les actes, acords i informes que puga emetre la comissió en el desenvolupament i execució de les seues funcions. En l'àmbit de la Generalitat es remetran a la Delegació del Consell per al Model Social Valencià.  
D'acord amb el que estableix l'article 9 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, aquesta comissió mixta realitzaria les funcions següents:  
1. Supervisar l'execució del conveni, així com adoptar les decisions i dictar les instruccions necessàries a fi d'assegurar la correcta realització de les activitats convingudes en els convenis específics, incloent-hi la solució, en primera instància, de les controvèrsies d'interpretació i compliment que puguen plantejar-se respecte dels convenis subscrits derivats d'aquest.  
2. Informar les parts dels retards i incidències que es puguen presentar durant l'execució dels convenis subscrits derivats d'aquest, així com, si és el cas, proposar les actualitzacions o modificacions corresponents en les anualitats derivades del retard.  
3. Emetre, si ho acorda la comissió, un informe o valoració final sobre el grau de compliment dels objectius consignats en el conveni marc.  
En allò no previst en aquest conveni marc, la comissió de seguiment s'haurà d'ajustar, quant al seu funcionament, a tot allò que estableixen els articles 15 i següents de la Llei 40/2015, d'1 d'octubre, de règim jurídic del sector públic, que regula els òrgans col·legiats, i el Decret 176/2014, de 10 d'octubre, del Consell, més amunt esmentat.  
  
  
Huitena. Causes de resolució  
Aquest conveni es pot resoldre per les causes següents:  
1. Per l'expiració del termini de durada d'aquest.  
2. Per mutu acord entre les parts.  
3. Per l'incompliment per qualsevol de les parts de les condicions establides en aquest conveni.  
4. Per decisió unilateral d'una de les tres parts, mitjançant comunicació expressa per escrit a les altres parts, amb una antelació mínima de dos mesos a la data que considere concloure'l.  
  
Novena. Resolució de controvèrsies  
Les qüestions litigioses a les quals puga donar lloc la interpretació, modificació, efectes o resolució d'aquest conveni marc hauran de resoldre's de mutu acord o, si és el cas, per mitjà de la comissió de seguiment prevista en l'estipulació setena. Si no és possible aconseguir l'esmentat acord, aquestes seran sotmeses a la jurisdicció contenciosa administrativa i als jutjats i tribunals de la ciutat de València.  
  
  
Desena. Naturalesa del conveni  
Aquest conveni marc és de caràcter administratiu i es troba exclòs de l'àmbit d'aplicació de la Llei de contractes del sector públic, aprovada per Llei 9/2017, de 8 de novembre.  
  
Onzena. Vigència del conveni marc  
Aquest conveni marc entrarà en vigor el dia de la seua signatura, i tindrà una durada màxima inicial de quatre anys, sense limitació de possibles pròrrogues, que seran expresses en qualsevol cas, a quatre anys addicionals més. No obstant això, qualsevol de les parts podrà, en tot moment, incloent-hi les seues eventuals pròrrogues, posar fi a la seua participació, i formular denúncia escrita davant les altres parts, amb una antelació mínima de dos mesos a la data en què es considere finalitzat el conveni per la seua part.  
La finalització d'aquest conveni marc, siga quina siga la causa, suposarà, automàticament i sense necessitat de cap formalitat, la finalització dels convenis específics que s'hagen subscrit a l'empara d'aquest, excepte quan en el mateix conveni específic s'haja disposat expressament el contrari. En aquest cas, el conveni específic continuarà vigent fins a la completa realització del seu objecte.  
  
Dotzena. Transparència  
D'acord amb el que estableix l'article 20 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, es publicarà en el Diari Oficial de la Generalitat Valenciana.  
  
De conformitat amb el que estableixen la Llei 19/2013, de 9 de desembre, de transparència, accés a la informació pública i bon govern, i també la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i per a un adequat compliment de les exigències de publicitat activa, pel que fa a la publicació dels convenis, aquest conveni serà objecte de publicació en el portal de transparència de la Generalitat. Així mateix, les institucions signatàries es comprometen a publicar-lo en els seus portals de transparència, en estar sotmeses a les exigències de publicitat activa previstes en la Llei valenciana 2/2015, de 2 d'abril.  
  
  
I en prova de conformitat amb tot el que s'hi ha exposat, les parts signen aquest document, per quadruplicat, a un sol efecte, en el lloc i la data esmentats més amunt.  
  
La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
L'alcalde president de l'Ajuntament d'Alacant: Luis Barcala Sierra.  
  
El rector de la Universitat d'Alacant: Manuel Palomar Sanz.